Arc'teryx

'''Arc'teryx''' je kanadska kompanija specijalizirana za izradu odjeće i opreme, sa sjedištem u Sjevernom Vancouveru, Britanska Kolumbija. Fokusira se na tehničku opremu za planinarenje i alpinističke sportove, uključujući i prateći asesoar. Naziv kompanije i logotip referenciraju Archaeopteryxa, prelaznog fosila između ranog i modernog dinosaura (pticu). Arc'teryx je poznat po svojim vodootpornim Gore-Tex shell jaknama, pletenim proizvodima i pernatim jaknama.

Kompanija je osnovana 1989. pod imenom Rock Solid, a 1991. rebrandirala se u Arc'teryx kako bi proizvodila odjeću za vanjske aktivnosti i penjačku opremu. Salomon grupa je kupila Arc'teryx 2001., dok je firmu 2005. preuzeo Amer Sports. Arc'teryx ima dvije podlinije: Veilance, luksuzni streetwear brend, te LEAF, koji proizvodi tehničku opremu za policijske i vojne snage. Kompanija ima značajan uticaj na modne pokrete *gorpcore* i *normcore*, čije su odrednice nošenje minimalističke, tehničke odjeće u urbanim sredinama. Brend je kolokvijalno poznat pod nadimkom *dead bird* (mrtva ptica).

## Historijat 
Kompanija Rock Solid, koju je osnovao suosnivač Dave Lane, prvu liniju proizvoda bazirala je na penjačkoj opremi. Dave Lane je 50% udjela u Rock Solidu prodao Blairu Murdochu i Timu Duholkeu, a preostalih 50% Jeremyju Guardu, koji 1991. mijenja ime kompanije u današnji naziv. Ime i logotip referiraju se na Archaeopteryx, prelaznog fosila koji povezuje rane sa modernim dinosaurima (pticama). Guard je odabrao ovo ime kako bi predstavljalo ideju ubrzane evolucije, karakteristične za geološku vremensku skalu fosila. On je bio predsjednik i glavni direktor kompanije od 1991. do 2001.. Koristeći tehnologiju toplinskog laminiranja (termolaminacije), partneri su dizajnirali i plasirali penjački pojas Vapor, koji je postao najpopularniji proizvod kompanije. 1993, nakon niza preseljenja i povećanja broja zaposlenih, Arc'teryx je predstavio ruksak Bora, koristeći istu Vapor tehnologiju, a tri godine nakon toga počinje izrada tehničke odjeće sa gore-tex materijalima, nakon što je kompanija dobila licencu od firme W. L. Gore & Associates. Arc'teryx je 1999. preselio sjedište u Burnaby u Britanskoj Kolumbiji, a potom 2005. u Sjeverni Vancouver.

Godine 2001. kompaniju Arc'teryx kupila je grupa Salomon, francuska podružnica njemačke kompanije Adidas, a 2005. je prodana finskoj kompaniji Amer Sports. Godine 2019, kineski proizvođač Anta Sports kupuje kontrolni udio od 56% u Ameru. Kako se linija odjeće širila, Arc'teryx je započeo proizvodnju na međunarodnim tržištima, posebno u Kini, Filipinima, Vijetnamu, Bangladešu, El Salvadoru, Laosu i Grčkoj. Od ranih 2020-ih Arc'teryx počinje sarađivati i izrađivati kolekcije s luksuznim modnim brendovima i dizajnerima, čime se pozicionira i među kupcima izvan outdoor zajednice.

U sklopu marketinške kampanje, Arc’teryx je u Tibetu organizovao vatromet pod nazivom *The Rising Dragon*, što je izazvalo kontroverze zbog mogućih negativnih uticaja na okoliš u području Shigatsea.

## Linije 
Njihova odjeća, asesoar i oprema organizovani su u različite linije proizvoda i kolekcije, a sve su usmjerene na različite aspekte planinskih aktivnosti, uz dvije iznimke:

* **Veilance**: njihova luksuzna formalna streetwear linija predstavljena 2009, brendirana kao Arc'teryx Veilance.
* **PRO**: njihova linija opreme namijenjena profesionalcima, poput pripadnika skijaških patrola, te službi za potragu i spašavanje.
* **LEAF** (*Law Enforcement & Armed Forces*): linija namijenjena vojnom i policijskom tržištu.

## Supkultura 
Arc’teryx se među mladima smatra statusnim simbolom visoke klase, "tek nešto ispod brendova Stone Island i Moncler". *Financial Times* je 2022. istakao da jednu od najvećih demografskih skupina brenda čine urbani stanovnici, a godinu prije *Fast Company* označio je Arc'teryx za kultni brend, dok *The New York Times* navodi da ga nose "i planinari i hypebeastovi". Kompanija ima snažan uticaj na modne pokrete gorpcore i normcore, stilove koji podrazumijevaju nošenje minimalističke outdoor odjeće u urbanom okruženju, zajedno sa brendovima poput Mammuta, REI-ja, Marmota i Patagonije. Tokom 2022., na društvenoj mreži TikTok pojavio se trend u kojem su se pojedinci tuširali potpuno odjeveni, noseći Arc'teryx jakne, dok je u pozadini svirala pjesma "Arc'teryx" britanskog rep izvođača YT-ja. Brend je postao nezaobilazan dio mode Generacije Z i zilenijalaca, posebno u SAD-u i Kanadi. Prema The New York Timesu i GQ-u, luksuzne modne kuće minimalističke estetike sarađuju s Arc'teryxom na izradi kapsulnih kolekcija.

## Također pogledajte 
* Moncler, Stone Island i Canada Goose
* Ulična moda
* Spisak matičnih kompanija u outdoor industriji
* Obalne planine i Kanadska arktička tundra

## Reference 
Kanada
Kategorija:Ekonomija Kanade